RO Jurnalul Oficial al Uniunii Europene C 353/15

Aviz referitor la o redeschidere parțială a anchetei antidumping privind importurile anumitor citrice preparate sau conservate (mandarine etc.) originare din Republica Populară Chineză

2011/C 353/10

Prin hotărârea sa din 17 februarie 2011 în cauza T-122/09 (denumită în continuare „hotărârea”), Tribunalul a anulat Regulamentul (CE) nr. 1355/2008 al Consiliului din 18 decembrie 2008 de impunere a unei taxe antidumping definitive și de percepere cu titlu definitiv a taxei provizorii impuse la importurile de anumite citrice preparate sau conservate (mandarine etc.) originare din Republica Populară Chineză (1) (denumit în continuare „regulamentul contestat”), în măsura în care vizează Zhejiang Xinshiji Foods Co. Ltd și Hubei Xinshiji Foods Co. Ltd (denumite în continuare „solicitanții”).

În aprilie 2011, Comisia a introdus un recurs (2), urmărind să anuleze hotărârea. Procedura de recurs este încă în curs de judecată.

1. Redeschiderea parțială a anchetei antidumping

Tribunalul, prin hotărârea sa, a susținut sesizările reclamantului întemeiate pe încălcarea dreptului la apărare și lipsa de motivare și, în consecință, a anulat regulamentul contestat. În special, Tribunalul a considerat că în cursul procedurii care a condus la adoptarea regulamentului contestat, drepturile la apărare ale reclamantului au fost încălcate și nu i-au fost comunicate informațiile necesare pentru a determina dacă, având în vedere structura pieții, ajustarea referitoare la costurile ulterioare importului luate în considerare la calcularea prețului produselor originare din China a fost corespunzătoare. În ceea ce privește obligația de motivare, Tribunalul a considerat că motivarea unei decizii trebuie să apară chiar în corpul acesteia, iar motivarea sa nu poate rezulta din explicații scrise sau orale formulate ulterior, în condițiile în care decizia respectivă face deja obiectul unei acțiuni în fața instanțelor Uniunii Europene.

Instanțele recunosc faptul că (3), în cazul în care o procedură cuprinde mai multe etape administrative, anularea uneia dintre aceste etape nu atrage după sine anularea întregii proceduri. Procedura antidumping este un exemplu de procedură care cuprinde mai multe etape. Prin urmare, anularea unor părți din regulamentul antidumping de instituire a măsurilor definitive nu atrage după sine anularea întregii proceduri anterioare adoptării regulamentului în cauză. Pe de altă parte, în conformitate cu articolul 266 din Tratatul privind funcționarea Uniunii Europene, instituțiile Uniunii Europene sunt obligate să respecte hotărârea Tribunalului din data de 17 februarie 2011. În consecință, instituțiile Uniunii, conformându-se hotărârii, au posibilitatea de a corecta aspectele regulamentului contestat care au dus la anularea acestuia (4). Trebuie notat faptul că toate celelalte constatări prezentate în regulamentul contestat, care nu sunt afectate de hotărâre, rămân valabile.

Astfel, Comisia a hotărât să redeschidă ancheta antidumping privind importurile de anumite citrice preparate sau conservate (mandarine etc.) originare din Republica Populară Chineză pentru a pune în aplicare hotărârea sus-menționată a Tribunalului în ceea ce privește societățile Zhejiang Xinshiji Foods Co. Ltd și Hubei Xinshiji Foods Co. Ltd.

2. Procedură

Întrucât a constatat, în urma consultării Comitetului consultativ, că redeschiderea parțială a anchetei antidumping este justificată, Comisia redeschide parțial ancheta antidumping privind importurile de anumite citrice preparate sau conservate (mandarine etc.) originare din Republica Populară Chineză inițiată în conformitate cu articolul 5 din Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (5) (denumit în continuare „regulament de bază”), printr-un aviz publicat în Jurnalul Oficial al Uniunii Europene (6).

Așa cum s-a menționat anterior, Comisia a introdus un recurs. Recursul este limitat la sfera de aplicare a dispozitivului hotărârii în măsura în care aceasta a anulat taxa, întrucât este de necontestat că eroarea juridică în chestiune ar fi putut avea un impact limitat asupra nivelului taxei, după caz. Prin urmare, întrucât recursul nu se referă la motivele hotărârii, Comisia analizează oportunitatea de a identifica anumite consecințe din erorile juridice identificate de Tribunal înainte de pronunțarea Curții asupra recursului. În plus, Comisia va examina, de asemenea, dacă erorile juridice identificate de Curte și descrise la alineatul anterior, pot fi deja remediate înainte de hotărârea Curții de Justiție.

Domeniul de aplicare al redeschiderii este limitat la punerea în aplicare a hotărârii menționate anterior în ceea ce privește societățile Zhejiang Xinshiji Foods Co. Ltd și Hubei Xinshiji Foods Co. Ltd.

Toate părțile interesate sunt invitate să își prezinte punctele de vedere, să comunice informații și să aducă elemente de probă pentru susținerea lor. Aceste informații, precum și elementele de probă, trebuie să parvină Comisiei în termenul prevăzut la punctul 3 litera (a).

În plus, Comisia poate audia părțile interesate, cu condiția ca acestea să formuleze o cerere din care să reiasă că există motive speciale pentru care ar trebui să fie audiate. Această cerere trebuie să fie făcută în termenul prevăzut la punctul 3 litera (b).

3. Termenele

(a) Pentru părți, în vederea prezentării și pentru transmiterea de informații

Pentru ca demersurile să le fie luate în considerare în timpul anchetei, toate părțile interesate trebuie să se prezinte, contactând Comisia și, în lipsa unor dispoziții contrare, să își prezinte punctele de vedere și să transmită orice altă informație în termen de 20 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că exercitarea majorității drepturilor procedurale prevăzute în regulamentul de bază depinde de respectarea de către părți a termenului menționat anterior pentru a se face cunoscute.

(b) Audieri

Toate părțile interesate pot, de asemenea, să solicite audierea de către Comisie în același termen de 20 de zile.

4. Observațiile scrise și corespondența

Toate observațiile și cererile părților interesate trebuie prezentate în scris (nu în format electronic, cu excepția cazului în care se prevede altfel) și trebuie să menționeze numele, adresa, adresa de e-mail, numerele de telefon și de fax ale părții interesate. Toate observațiile prezentate în scris, inclusiv informațiile solicitate în prezentul aviz și corespondența părților interesate, furnizate cu titlu confidențial, trebuie să poarte mențiunea „Acces limitat” (7) și să fie însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „Versiune destinată consultării de către părțile interesate”.

Adresa Comisiei pentru corespondență:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

5. Lipsa de cooperare

În cazurile în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și se utilizează datele disponibile, este posibil ca situația care rezultă să fie mai puțin favorabilă acelei părți decât în cazul în care aceasta ar fi cooperat.

6. Prelucrarea datelor cu caracter personal

Se menționează faptul că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele Uniunii și privind libera circulație a acestor date (8).

7. Consilierul-auditor

De asemenea, se precizează că, în situația în care părțile interesate consideră că întâmpină dificultăți în exercitarea dreptului lor la apărare, ele pot solicita intervenția consilierului-auditor din cadrul Direcției Generale Comerț. Acesta acționează în calitate de intermediar între părțile interesate și serviciile Comisiei, oferind, dacă este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și detalii de contact, părțile interesate sunt invitate să consulte paginile de internet de pe site-ul Direcției Generale Comerț dedicate consilierului-auditor (http://ec.europa.eu/trade).

(1) JO L 350, 30.12.2008, p. 35.

(2) C-195/11 P.

(3) Cauza T-2/95, Industrie des poudres sphériques (IPS)/Consiliul (1998), Rec., p. II-3939.

(4) Cauza C-458/98 P, Industrie des poudres sphériques (IPS)/Consiliul (2000), Rec., p. I-08147.

(5) JO L 343, 22.12.2009, p. 51.

(6) JO C 246, 20.10.2007, p. 15.

(7) Aceasta înseamnă că documentul este destinat exclusiv uzului intern. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Acesta este un document confidențial în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(8) JO L 8, 12.1.2001, p. 1.